02020Q0224(01) — SK — 23.07.2020 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:









▼B

ROKOVACÍ PORIADOK EUROJUSTU













KAPITOLA I

Kolégium

Článok 1

Predseda a podpredsedovia Eurojustu

1. Predseda vykonáva svoje funkcie v mene kolégia. Okrem funkcií uvedených v článku 11 ods. 2 nariadenia o Eurojuste predseda:

a) podpisuje oficiálne oznámenia kolégia, a to aj tie, ktoré sa týkajú finančných záležitostí, v súlade s rozpočtovými pravidlami Eurojustu;

b) určuje miesto, deň a čas zasadnutí kolégia, vypracúva predbežný program, otvára a uzatvára zasadnutia, moderuje rokovania a dohliada na to, ako administratívny riaditeľ vykonáva rozhodnutia, ktoré prijalo kolégium;

c) prizýva osoby, aby sa zúčastnili na zasadnutiach kolégia;

d) pripravuje prácu kolégia, keď kolégium vykonáva svoje operačné funkcie.

2. Podpredsedovia vykonávajú funkcie stanovené v článku 11 ods. 2 nariadenia o Eurojuste a v odseku 1 tohto článku, ktorými ich predseda poverí. Nahrádzajú predsedu, ak si nemôže plniť svoje povinnosti v súlade s článkom 11 ods. 3 nariadenia o Eurojuste a článkom 2 ods. 2 tohto rokovacieho poriadku.

Článok 2

Voľby predsedu Eurojustu

1. V súlade s článkom 11 ods. 1 nariadenia o Eurojuste si kolégium volí spomedzi národných členov predsedu dvojtretinovou väčšinou svojich členov.

2. Predseda vypíše voľby jeden mesiac pred skončením svojho mandátu. Ak sa pozícia predsedu uvoľní pred uplynutím stanoveného funkčného obdobia v trvaní štyroch rokov, podpredseda, ktorý má v danom momente najdlhší služobný pomer v Eurojuste, bezodkladne zvolá zasadnutie kolégia na účely volieb predsedu, ktoré sa uskutočnia do jedného mesiaca odo dňa, keď sa pozícia uvoľnila. Počas prechodného obdobia predsedu nahradí podpredseda, ktorý má v danom momente najdlhší služobný pomer, alebo, v prípade rovnakej dĺžky služobného pomeru, najstarší podpredseda.

3. Predseda alebo podpredseda pri zvolaní zasadnutia na účely voľby predsedu oficiálne otvorí lehotu na predkladanie kandidatúr. Národní členovia, ktorí chcú byť zvolení, predložia najmenej desať pracovných dní pred zasadnutím, na ktorom sa voľby uskutočnia, a do 12:00 SEČ, písomne svoju kandidatúru spolu s motivačným listom vedúcemu správneho sekretariátu. Po prijatí kandidatúry oznámi vedúci správneho sekretariátu kolégiu meno kandidáta. Po uplynutí lehoty rozošle vedúci správneho sekretariátu kolégiu motivačné listy. Kandidáti predložia svoje kandidatúry kolégiu na zasadnutí kolégia bezprostredne pred zasadnutím, na ktorom sa uskutočnia voľby.

4. Voľbám predsedá predseda alebo podpredseda, ak vo voľbách nekandiduje, alebo národný člen, ktorý má v danom momente najdlhší služobný pomer v Eurojuste, alebo najstarší z národných členov v prípade rovnako dlhých služobných pomerov v Eurojuste, ak vo voľbách nekandidujú.

5. Na voľbách sa zúčastňuje administratívny riaditeľ a vedúci správneho sekretariátu. Zástupcovia Európskeho parlamentu a Rady sa môžu na voľbách zúčastniť ako pozorovatelia.

6. Predseda na začiatku zasadnutia overí kvórum. Ak sa národný člen nemôže zúčastniť na voľbách, môže byť zastúpený alebo môže hlasovať prostredníctvom splnomocnenia v súlade s článkom 6 ods. 3 a 4 tohto rokovacieho poriadku.

7. Voľba sa uskutoční tajným hlasovaním. Administratívny riaditeľ jednotlivo vyzýva členov kolégia alebo ich zástupcov podľa zoznamu s protokolárnym poradím členských štátov Európskej únie (ďalej len „protokolárny zoznam EÚ“), aby odovzdali svoje hlasy. Zástupca Európskej komisie odovzdá svoj hlas ako posledný. Po tom, čo všetci členovia kolégia alebo ich zástupcovia odovzdali hlas, volebný úradník otvorí volebnú urnu a spočíta hlasovacie lístky.

8. V prvom kole sa považuje za zvoleného kandidát, ktorý získa dvojtretinovú väčšinu členov kolégia. Ak žiadny kandidát nedosiahne dvojtretinovú väčšinu, bezodkladne sa uskutoční druhé kolo medzi dvoma kandidátmi, ktorí získali v prvom kole najväčší počet hlasov. V prípade rovnosti najvyššieho počtu hlasov medzi troma alebo viacerými kandidátmi sa druhého kola zúčastňujú všetci takíto kandidáti. V prípade rovnosti druhého najvyššieho počtu hlasov medzi dvoma alebo viacerými kandidátmi sa druhého kola zúčastňujú všetci takíto kandidáti a kandidát, ktorý získal najvyšší počet hlasov.

9. V druhom kole sa považuje za zvoleného kandidát, ktorý získa dvojtretinovú väčšinu členov kolégia. Ak žiadny kandidát nedosiahne dvojtretinovú väčšinu, bezodkladne sa uskutoční tretie kolo podľa rovnakých pravidiel ako v odseku 8 tohto článku.

10. V treťom kole sa považuje za zvoleného kandidát, ktorý získa dvojtretinovú väčšinu členov kolégia. Ak žiadny kandidát nedosiahne dvojtretinovú väčšinu, bezodkladne sa začne nový volebný proces. Funkciu predsedu až do vymenovania nástupcu zatiaľ vykonáva bývalý predseda alebo podpredseda za podmienok uvedených v odseku 2 tohto článku.

11. Výsledky volieb oznámi administratívny riaditeľ. Výsledok volebného procesu podpisuje predseda, administratívny riaditeľ, vedúci správneho sekretariátu a pozorovatelia. Výsledok volebného procesu obsahuje počet prítomných alebo zastúpených členov kolégia, počet kôl volieb, počet platných, neplatných a nevyplnených hlasovacích lístkov, počet odovzdaných hlasov v každom kole a za každého kandidáta v abecednom poradí podľa priezvisk a konečný výsledok.

12. Výsledky volieb predsedu Eurojustu sa oznámia Európskemu parlamentu, Rade, Európskej komisii a členským štátom.

▼M1

13. V súlade s požiadavkami uvedenými v článku 5 ods. 2 druhom pododseku tohto rokovacieho poriadku sa zasadnutia kolégia na účely voľby predsedu môžu organizovať pomocou technických prostriedkov vrátane videokonferencie. Tieto technické prostriedky umožnia anonymné elektronické hlasovanie členov kolégia s cieľom chrániť dôvernosť a overiť ich účasť na takomto procese. Ďalšie ustanovenia tohto článku sa na tieto zasadnutia uplatňujú mutatis mutandis.

▼B

Článok 3

Voľby podpredsedov Eurojustu

1. V súlade s článkom 11 ods. 1 nariadenia o Eurojuste si kolégium spomedzi národných členov volí dvojtretinovou väčšinou svojich členov dvoch podpredsedov.

2. Predseda vypíše voľby jeden mesiac pred skončením mandátu podpredsedu. Ak sa pozícia podpredsedu uvoľní pred uplynutím stanoveného funkčného obdobia v trvaní štyroch rokov, predseda bezodkladne zvolá zasadnutie kolégia na účely volieb podpredsedu, ktoré sa uskutočnia do jedného mesiaca odo dňa, keď sa pozícia uvoľnila. Podpredseda sa počas prechodného obdobia nenahrádza.

3. ►M1 Postup volieb predsedu uvedený v článku 2 ods. 3 až 13 tohto rokovacieho poriadku sa uplatňuje mutatis mutandis na voľby podpredsedov bez toho, aby bol dotknutý odsek 4 tohto článku. ◄

4. Ak žiadny z kandidátov nedosiahne dvojtretinovú väčšinu členov kolégia v druhom kole, bezodkladne sa uskutoční tretie kolo s cieľom zvoliť jednoduchou väčšinou kandidáta s najvyšším počtom hlasov. V prípade rovnosti hlasov v treťom kole sa za zvoleného považuje kandidát, ktorý má v danom momente najdlhší služobný pomer v Eurojuste. V prípade prerušovaných služobných pomerov v Eurojuste berie kolégium do úvahy len služobný pomer bezprostredne pred voľbami.

Článok 4

Odvolanie predsedu a podpredsedov Eurojustu

1. V súlade s článkom 11 ods. 6 nariadenia o Eurojuste, ak predseda alebo podpredseda prestane spĺňať podmienky potrebné na výkon svojich úloh, kolégium ho môže na návrh jednej tretiny svojich členov odvolať. Rozhodnutie sa prijme tajným hlasovaním. Rozhodnutie sa prijíma dvojtretinovou väčšinou všetkých členov kolégia bez dotknutého predsedu alebo podpredsedu.

2. Dotknutý predseda alebo podpredseda dostane kópiu žiadosti o odvolanie a pred rozhodnutím kolégia o odvolaní pred kolégiom vystúpi.

3. Ak kolégium rozhodne o odvolaní predsedu alebo podpredsedu, bezodkladne sa vyhlásia voľby v súlade s článkami 2 alebo 3 tohto rokovacieho poriadku.

4. Odvolanie predsedu alebo podpredsedu Eurojustu sa oznámi Európskemu parlamentu, Rade, Európskej komisii a členským štátom.

Článok 5

Zasadnutia kolégia

1. V súlade s článkom 13 ods. 2 nariadenia o Eurojuste kolégium zasadá aspoň raz mesačne. Harmonogram a miesto zasadnutí kolégia sú predmetom ročného rozhodnutia kolégia, ktorým sa prijíma kalendár zasadnutí. Ak si to vyžadujú okolnosti, a za predpokladu, že väčšina členov kolégia nevznesie námietku, môže predseda zmeniť dátum alebo čas zasadnutí, čo oznámi kolégiu. Kolégium okrem toho zasadá na podnet predsedu, na žiadosť Komisie s cieľom diskutovať o administratívnych úlohách kolégia alebo na žiadosť najmenej jednej tretiny svojich členov.

2. Zasadnutia kolégia sa konajú v sídle Eurojustu. Kolégium môže výnimočne na návrh predsedu rozhodnúť o usporiadaní zasadnutia na inom mieste, ak je to riadne odôvodnené.

▼M1

V prípade mimoriadnych udalostí alebo okolností mimo kontroly členov kolégia (vyššia moc) a keď kolégium nemôže zasadať podľa požiadaviek uvedených v tomto odseku rokovacieho poriadku, môže kolégium v súlade s článkom 7 tohto rokovacieho poriadku rozhodnúť o usporiadaní svojich zasadnutí pomocou technických prostriedkov, a to aj prostredníctvom videokonferencie. Dĺžka trvania tohto opatrenia sa stanoví rozhodnutím kolégia. Ak mimoriadne udalosti alebo okolnosti (vyššia moc) pretrvávajú, uvedené rozhodnutie kolégia možno obnoviť. Takéto zasadnutia kolégia sa môžu organizovať za predpokladu, že dostupné technické prostriedky umožnia identifikáciu členov kolégia a ich účasť na rokovaniach, čím sa zabezpečí kolegialita rokovaní. Ustanovenia článkov 5 a 6 tohto rokovacieho poriadku sa na takéto zasadnutia uplatňujú mutatis mutandis.

▼B

3. V prípade neprítomnosti predsedu a podpredsedov zasadnutiam kolégia predsedá národný člen s najdlhším služobným pomerom v Eurojuste.

4. Zasadnutia kolégia nie sú verejné a rokovania zostávajú dôverné. Kolégium môže rozhodnúť, že sa zíde na zasadnutí s obmedzenou účasťou.

5. Pokiaľ ide o účasť nečlenov kolégia na zasadnutiach kolégia:

a) Administratívny riaditeľ sa zúčastňuje na zasadnutiach kolégia zvolaných na výkon riadiacich funkcií a predseda ho môže prizvať na zasadnutia kolégia, na ktorých sa rokuje o operačných otázkach, pričom ani v jednom prípade nemá hlasovacie právo;

b) predseda môže prizvať kohokoľvek, o koho stanovisko môže byť záujem, a najmä styčných prokurátorov z tretích krajín vyslaných do Eurojustu, aby sa zúčastnili na zasadnutiach kolégia ako pozorovatelia bez hlasovacieho práva;

c) predseda posúdi program zasadnutí kolégia s cieľom určiť otázky, ktoré sú dôležité pre výkon úloh Európskej prokuratúry. Predseda prizve zástupcu Európskej prokuratúry na tieto zasadnutia bez hlasovacieho práva. Predseda poskytne zástupcovi Európskej prokuratúry príslušné dokumenty súvisiace s programom;

d) členom kolégia môžu v prípade potreby výnimočne pomáhať poradcovia alebo odborníci. Člen kolégia, ktorý žiada o pomoc poradcov alebo odborníkov, oznámi predsedovi mená poradcov alebo odborníkov najneskôr desať pracovných dní pred zasadnutím kolégia a uvedie bod programu, ku ktorému majú byť prizvaní. Predseda písomne informuje členov kolégia a rozhodne o pozvaní so zreteľom na akékoľvek vznesené námietky.

6. Predseda pripravuje predbežný program každého zasadnutia kolégia. Predbežný program obsahuje body, o ktoré požiadali členovia kolégia, a body, ktoré považujú za vhodné predseda, výkonná rada alebo administratívny riaditeľ.

7. Predbežný program zasiela správny sekretariát spolu s príslušnými dokumentmi členom kolégia najmenej päť pracovných dní pred zasadnutím. Keď sa zvolá mimoriadna schôdza, predbežný program sa môže zaslať dvadsaťštyri hodín pred zasadnutím. Rozhodnutia sa môžu prijímať len o tých bodoch predbežného programu, ku ktorým boli poskytnuté príslušné dokumenty. Predseda môže uviesť orientačné časové obmedzenia diskusie o každom bode programu a obmedziť počet príspevkov a rečnícky čas.

8. Kolégium na začiatku každého zasadnutia schvaľuje program. Naliehavé otázky a body, ktoré nie sú uvedené v predbežnom programe, sa môžu prerokovať a môže sa o nich rozhodnúť po dohode s členmi kolégia. Kolégium tiež môže rozhodnúť o použití písomných postupov alebo prípravných konzultačných postupov podľa článkov 7 a 8 tohto rokovacieho poriadku.

9. Predseda informuje v súlade s článkom 11 ods. 2 písm. b) nariadenia o Eurojuste kolégium o všetkých otázkach, ktoré sú predmetom jeho záujmu. Členom kolégia môže informácie písomne posielať správny sekretariát. Na žiadosť člena kolégia sa do programu zasadnutia kolégia zahrnie informačný bod na účely jeho zváženia.

10. Členovia kolégia môžu klásť administratívnemu riaditeľovi otázky všeobecného záujmu z oblasti, za ktorú nesie zodpovednosť. Administratívny riaditeľ poskytne odpoveď na prvom možnom zasadnutí kolégia po položení otázky alebo otázok.

Článok 6

Uznášaniaschopnosť a hlasovanie

1. Kolégium je uznášaniaschopné, ak sú prítomné aspoň dve tretiny jeho členov. V prípade neprítomnosti národného člena sa pri určovaní kvóra zohľadňuje prítomnosť jeho zástupcu alebo asistenta, ktorý má postavenie uvedené v článku 7 ods. 4 nariadenia o Eurojuste.

2. Ak požadované kvórum nie je možné dosiahnuť, predseda pokračuje v zasadnutí bez toho, aby zaznamenával akékoľvek formálne rozhodnutia. Príslušné body programu sa môžu posúdiť na nasledujúcom zasadnutí kolégia alebo písomným postupom v súlade s článkom 7 tohto rokovacieho poriadku.

3. Národný člen, ktorý sa nemôže zúčastniť na zasadnutí kolégia a nie je zastúpený zástupcom ani asistentom s postavením uvedeným v článku 7 ods. 4 nariadenia o Eurojuste, môže hlasovať tak, že splnomocní iného národného člena, aby hlasoval v jeho mene. Za každého národného člena možno akceptovať maximálne jeden hlas odovzdaný na základe splnomocnenia.

4. Národný člen, ktorý hlasuje prostredníctvom splnomocnenia, písomne oznámi správnemu sekretariátu totožnosť splnomocnenca, body programu, pre ktoré je splnomocnenie platné, a všetky prípadné obmedzenia týkajúce sa hlasovania prostredníctvom splnomocnenia. Hlasovanie prostredníctvom splnomocnenia platí iba na zasadnutí, pre ktoré bolo splnomocnenie udelené.

5. Kolégium môže o veci rozhodnúť, ak sa predseda domnieva, že bola dostatočne prerokovaná.

6. V súlade s článkom 14 ods. 1 nariadenia o Eurojuste, pokiaľ sa nestanovuje inak a ak sa nedá dosiahnuť konsenzus, kolégium prijíma rozhodnutia väčšinou hlasov svojich členov.

7. Konsenzus sa dosiahol, ak žiadny člen kolégia nie je výslovne proti. Kolégium môže hlasovať len vtedy, keď predseda zaznamená, že sa konsenzus nedosiahol. Väčšina členov kolégia sa určí na základe zloženia kolégia podľa článku 10 ods. 1 nariadenia o Eurojuste.

8. V súlade s článkom 14 ods. 2 nariadenia o Eurojuste má každý člen kolégia jeden hlas. Ak hlasujúci člen chýba, na výkon hlasovacieho práva je oprávnený jeho zástupca za podmienok stanovených v článku 7 ods. 7 nariadenia o Eurojuste. Ak zástupca chýba, na výkon hlasovacieho práva je oprávnený aj asistent za podmienok stanovených v článku 7 ods. 7 nariadenia o Eurojuste.

9. Pokiaľ nie je v tomto rokovacom poriadku stanovené inak, hlasuje sa zdvihnutím ruky alebo podľa mien, ak sa hlasovanie zdvihnutím ruky napadne. Kolégium môže na návrh predsedu alebo na žiadosť jednej tretiny členov kolégia rozhodnúť o tajnom hlasovaní. Predseda zaznamená rozdelenie odovzdaných hlasov. Ak o to príslušný člen kolégia požiada, v zápisnici zo zasadnutia sa uvedie aj vyjadrené menšinové stanovisko.

Článok 7

Písomný postup

1. V naliehavom prípade, keď rozhodnutie nemožno odložiť a je potrebné skôr, ako je možné zvolať kolégium, môže predseda požiadať o písomný postup. Písomné postupy sa môžu použiť aj v prípade vecí, ktoré už kolégium zvážilo v súlade s článkom 5 ods. 8 a článkom 6 ods. 2 tohto rokovacieho poriadku.

2. Predseda poskytne členom kolégia na odpoveď najmenej tri pracovné dni odo dňa, keď bol návrh rozhodnutia elektronicky zaslaný. Vo výnimočných prípadoch môže predseda rozhodnúť o kratšom trvaní.

3. Návrh rozhodnutia, ktoré sa má prijať písomným postupom, nemožno meniť a musí sa schváliť alebo zamietnuť v celom rozsahu. V prípade, že sa odpoveď nedoručí v stanovenej lehote, daný člen kolégia sa považuje za člena, ktorý sa zdržal hlasovania.

4. Rozhodnutie sa prijme, ak písomne odpovedali aspoň dve tretiny členov kolégia a dosiahla sa požadovaná väčšina hlasov.

5. Ak sa nedosiahne požadované kvórum alebo hlasovacia väčšina, predseda môže opätovne začať písomný postup alebo predložiť vec na ďalšom zasadnutí kolégia.

6. Predseda potvrdí ukončenie písomného postupu. Členom kolégia sa zašle oznámenie v tomto zmysle.

Článok 8

Prípravný konzultačný postup

1. Predseda môže v prípade, že to považuje za vhodné pri príprave rokovania kolégia, iniciovať prípravný konzultačný postup s použitím elektronických prostriedkov. Členom kolégia sa poskytnú potrebné informácie.

2. Prípravné konzultačné postupy trvajú sedem pracovných dní, pokiaľ predseda z dôvodu naliehavosti nerozhodne inak. Iniciátor návrhu po uplynutí lehoty vydá na účely zváženia kolégiom revidovaný dokument zohľadňujúci pripomienky členov kolégia.

Článok 9

Pracovné skupiny

1. Kolégium môže zriaďovať pracovné skupiny, ktoré mu poskytujú poradenstvo a odborné znalosti.

2. Mandát, zloženie a praktické fungovanie týchto pracovných skupín sa určí vykonávacím rozhodnutím kolégia.







KAPITOLA II

Výkonná rada

Článok 10

Zloženie výkonnej rady

1. V súlade s článkom 16 ods. 4 nariadenia o Eurojuste sa za členov výkonnej rady v rámci dvojročného systému rotácie vymenúvajú dvaja členovia kolégia iní ako predseda alebo podpredsedovia.

2. Poradie rotácie, v ktorom sa dvaja členovia kolégia vyzývajú, aby sa stali členmi výkonnej rady, je založené na protokolárnom zozname EÚ. Kolégium vyžrebuje členský štát, ktorý bude východiskovým bodom pre rotačný systém v rámci uvedeného zoznamu.

3. Zástupca prvého určeného členského štátu a štátu, ktorý za ním bezprostredne nasleduje v protokolárnom zozname EÚ, sa stanú členmi výkonnej rady na obdobie dvoch rokov.

4. Na konci uvedeného dvojročného obdobia sa za členov výkonnej rady na ďalšie dvojročné obdobie vymenujú národní členovia z nasledujúcich dvoch členských štátov podľa protokolárneho zoznamu EÚ, okrem prípadov, keď takýto národný člen vykonáva funkciu predsedu alebo podpredsedu, kedy sa vymenuje národný člen nasledujúceho členského štátu na protokolárnom zozname EÚ.

5. Ak sa funkčné obdobie člena kolégia skončí pred uplynutím dvojročného obdobia vo výkonnej rade, za člena výkonnej rady sa do konca uvedeného dvojročného obdobia vymenuje novo určený národný člen toho istého členského štátu. Ak sa funkčné obdobie národného člena skončí a nový národný člen ešte nebol určený, dezignovaným členom výkonnej rady je jeho zástupca, a to kým sa nevymenuje nový národný člen alebo do konca uvedeného dvojročného obdobia.

6. Žiadny národný člen nesmie vykonávať funkciu člena výkonnej rady počas dvoch po sebe nasledujúcich mandátov, iba ak vo funkcii predsedu alebo podpredsedu.

Článok 11

Fungovanie výkonnej rady

1. Predseda predsedá výkonnej rade v súlade s článkom 16 ods. 5 nariadenia o Eurojuste. V prípade neprítomnosti predsedu, alebo ak nie je k dispozícii, predsedá výkonnej rade podpredseda, ktorý má v danom momente najdlhší služobný pomer, alebo, v prípade rovnakej dĺžky služobného pomeru, najstarší podpredseda. V prípade neprítomnosti podpredsedov, alebo ak nie sú k dispozícii, predsedá výkonnej rade národný člen v danom momente s najdlhším služobným pomerom vo výkonnej rade. Členovia výkonnej rady sa v zásade zúčastňujú na zasadnutiach osobne. Členovia výkonnej rady sa môžu výnimočne zúčastniť na jej zasadnutí prostredníctvom videokonferencie.

2. V súlade s článkom 16 ods. 7 nariadenia o Eurojuste výkonná rada zasadá aspoň raz mesačne. Na podnet svojho predsedu alebo na žiadosť Európskej komisie alebo najmenej dvoch zo svojich ostatných členov možno zvolať mimoriadne zasadnutia. Harmonogram a miesto zasadnutí výročnej rady sú predmetom ročného rozhodnutia, ktorým sa prijíma kalendár zasadnutí.

3. V súlade s článkom 16 ods. 4 nariadenia o Eurojuste sa administratívny riaditeľ zúčastňuje na zasadnutiach výkonnej rady bez práva hlasovať. Predseda môže prizvať kohokoľvek, o koho stanovisko môže byť záujem, alebo ostatných členov administratívy, aby sa zúčastnili na zasadnutiach výkonnej rady ako pozorovatelia bez hlasovacieho práva.

4. Predseda pošle zástupcovi Európskej prokuratúry program zasadnutí výkonnej rady a konzultuje s ním potrebu zúčastniť sa na týchto zasadnutiach. Predseda prizve zástupcu Európskej prokuratúry, aby sa zúčastnil na zasadnutí výkonnej rady bez hlasovacieho práva vždy, keď sa rokuje o otázkach, ktoré sú relevantné pre fungovanie Európskej prokuratúry, v súlade s článkom 16 ods. 8 nariadenia o Eurojuste.

5. Na dosiahnutie kvóra je potrebná prítomnosť aspoň troch členov výkonnej rady, a to aj prostredníctvom videokonferencie. Ak sa kvórum nedosiahlo, predseda ukončí zasadnutie a do piatich pracovných dní zvolá ďalšie zasadnutie bez osobitných požiadaviek týkajúcich sa uznášaniaschopnosti.

6. Predseda pripravuje predbežný program zasadnutia výkonnej rady po porade s jej členmi a administratívnym riaditeľom. Predbežný program sa účastníkom poskytne aspoň päť pracovných dní pred tým, ako sa zasadnutie uskutoční, spolu s príslušnými dokumentmi. Výkonná rada na začiatku svojho zasadnutia schváli program. Naliehavé otázky a body, ktoré nie sú uvedené v predbežnom programe, sa môžu prerokovať a môže sa o nich rozhodnúť po dohode s členmi výkonnej rady.

7. V naliehavom prípade, keď rozhodnutie nemožno odložiť a je potrebné skôr, ako je možné zvolať výkonnú radu, môže predseda požiadať o písomný postup. Predseda poskytne členom výkonnej rady na odpoveď najmenej tri pracovné dni odo dňa, keď bol návrh rozhodnutia elektronicky zaslaný. Vo výnimočných prípadoch môže predseda rozhodnúť o kratšej lehote na odpovede. Rozhodnutie sa prijme, ak písomne odpovedala väčšina členov výkonnej rady.

8. V súlade s článkom 16 ods. 5 nariadenia o Eurojuste prijíma výkonná rada rozhodnutia väčšinou svojich členov a hlasuje zdvihnutím ruky. Každý člen má jeden hlas. Pri rovnosti hlasov rozhoduje hlas predsedu Eurojustu.

9. V súlade s článkom 16 ods. 2 nariadenia o Eurojuste sa môže výkonná rada pri plnení svojich úloh radiť s kolégiom. Predseda vypracúva aspoň štvrťročné správy o činnostiach a rozhodnutiach výkonnej rady určené kolégiu.

10. Prítomnosťou zástupcov Európskej komisie a Európskej prokuratúry na zasadnutiach výkonnej rady nevznikajú pre Eurojust žiadne náklady.







KAPITOLA III

Ďalšie ustanovenia týkajúce sa kolégia a výkonnej rady

Článok 12

Vyhlásenia o záujmoch, konflikty záujmov, povinnosť informovať a urovnávanie sporov

1. Všetci členovia kolégia, zástupcovia a asistenti, ktorí majú postavenie uvedené v článku 7 ods. 4 a 7 nariadenia o Eurojuste, pri nástupe do funkcie vyplnia vyhlásenie o záujmoch vo formáte stanovenom v etickom kódexe, ktorý sa prijme vykonávacím rozhodnutím kolégia. Akékoľvek zmeny v položkách uvedených v týchto vyhláseniach o záujmoch sa zaznamenajú pri najbližšej príležitosti a najneskôr do jedného mesiaca od takejto zmeny s cieľom zabezpečiť, aby vyhlásenia boli stále aktuálne. Spracovanie osobných údajov vo formulároch vyhlásenia o záujmoch sa vykonáva v súlade s nariadením 2018/1725 a s ustanoveniami o ochrane údajov uvedenými v nariadení o Eurojuste.

2. Bez toho, aby boli dotknuté uplatniteľné vnútroštátne právne predpisy, všetci členovia kolégia, zástupcovia a asistenti bezodkladne informujú predsedu o všetkých skutočných alebo vnímaných konfliktoch záujmov, ktoré vyplývajú z vykonávania ich operačných alebo riadiacich funkcií. Poslanci a asistenti tak urobia prostredníctvom svojich národných členov. V operačných záležitostiach národní členovia okrem toho a ešte pred informovaním predsedu bezodkladne informujú ostatných národných členov, ktorí v danom prípade sú alebo môžu byť dotknutí takýmito konfliktmi záujmov.

3. Všetci členovia kolégia, zástupcovia a asistenti sa vyhýbajú akejkoľvek situácii, ktorá by mohla viesť ku konfliktu osobných záujmov alebo ktorá môže byť ako taká vnímaná. Nesmú sa zaoberať operačným prípadom, v ktorom dochádza ku konfliktu záujmov alebo k vnímanému konfliktu záujmov. Nesmú konať ani vyjadrovať sa spôsobom, ktorý nepriaznivo ovplyvňuje vnímanie ich nestrannosti zo strany verejnosti.

4. Všetci členovia kolégia, zástupcovia a asistenti informujú predsedu o akejkoľvek záležitosti, ktorá by mohla mať nepriaznivý vplyv na dobré meno alebo záujmy Eurojustu. Poslanci a asistenti tak urobia prostredníctvom svojich národných členov.

5. Predseda zváži ďalšie kroky, ktoré sa majú prijať v ktoromkoľvek z prípadov uvedených v odsekoch 1 až 4 tohto článku, v súlade s etickým kódexom uvedeným v odseku 1 tohto článku.

6. Ak sa pri výkone funkcií dvoch alebo viacerých členov kolégia vyskytne spor, dotknutá osoba alebo osoby môžu informovať predsedu, ktorý môže zvolať zasadnutie kolégia, aby záležitosť preskúmalo.

Článok 13

Správny sekretariát

1. Kolégiu a výkonnej rade pomáha správny sekretariát, ktorý sa radí s predsedom.

2. Správny sekretariát sa okrem iného zúčastňuje na zasadnutiach kolégia a výkonnej rady, vyhotovuje a uchováva zápisnice a pripravuje zhrnutia výsledkov týchto zasadnutí a vedie záznamy o činnostiach kolégia a výkonnej rady.

Článok 14

Zápisnice zo zasadnutí kolégia a výkonnej rady

1. Zápisnice zo zasadnutí kolégia a výkonnej rady obsahujú aspoň mená osôb, ktoré sa na zasadnutiach zúčastnili, správu o rokovaniach a prijaté rozhodnutia.

2. Návrh zápisnice zo zasadnutí kolégia a výkonnej rady zasiela predseda členom kolégia respektívne členom výkonnej rady na prijatie. Po prijatí zápisnice ju podpíše predseda a vedúci správneho sekretariátu a pripojí sa k záznamu, ktorý uchováva správny sekretariát. Zápisnice zo zasadnutí výkonnej rady sa pošlú na informačné účely kolégiu.

3. Správny sekretariát vypracuje zhrnutie výsledkov zasadnutí výkonnej rady, ktoré má schváliť predseda a ktoré sa má uverejniť v súlade s článkom 74 ods. 4 nariadenia o Eurojuste.







KAPITOLA IV

Administratívny riaditeľ

Článok 15

Administratívny riaditeľ

1. V súlade s článkom 17 ods. 2 nariadenia o Eurojuste administratívneho riaditeľa vymenúva kolégium zo zoznamu kandidátov navrhnutých výkonnou radou po uskutočnení otvoreného a transparentného výberového konania.

2. Výkonná rada navrhne kolégiu zriadenie výberovej komisie na postup vymenovania administratívneho riaditeľa. Výberová komisia sa skladá z dvoch národných členov a zástupcu Európskej komisie.

3. Ak je to vhodné a po rozhodnutí kolégia sa členom výberovej komisie bez hlasovacieho práva môže stať osoba s príslušnými skúsenosťami s výberom vyšších riadiacich pozícií.

4. Výkonná rada navrhne kolégiu, ako predložiť výzvu na predkladanie žiadostí, a môže rozhodnúť o počte uchádzačov, ktorí budú na základe tejto výzvy pozvaní na pohovor.

5. Výberová komisia pozve uchádzačov na pohovor a informuje výkonnú radu o výsledkoch svojich úvah. Výkonná rada predloží kolégiu zoznam kandidátov s odporúčaním, ktorého kandidáta vybrať.

6. Ak nemožno dosiahnuť konsenzus, kolégium vymenúva administratívneho riaditeľa väčšinou svojich členov. Rozhodnutie sa prijme tajným hlasovaním.

7. Výkonná rada prijme vykonávacie predpisy týkajúce sa postupov výberu a vymenovania administratívneho riaditeľa, obnovenia a ukončenia jeho zmluvy, jeho skúšobnej lehoty a ročného hodnotenia jeho činnosti.







KAPITOLA V

Záverečné ustanovenia

Článok 16

Prechodné opatrenia týkajúce sa volieb dvoch národných členov na prvé dvojročné obdobie po zriadení výkonnej rady

1. Na prvé dvojročné obdobie bezprostredne po zriadení výkonnej rady kolégium zvolí ako členov výkonnej rady dvoch národných členov iní ako predseda alebo podpredsedovia.

2. Zvolení sú dvaja kandidáti, ktorí získali najviac hlasov. V prípade rovnosti hlasov kandidátov na druhom mieste sa za zvoleného považuje kandidát, ktorý má v danom momente najdlhší služobný pomer v Eurojuste. V prípade prerušovaných služobných pomerov v Eurojuste berie kolégium do úvahy len služobný pomer bezprostredne pred danými voľbami.

3. Žrebovanie uvedené v článku 10 ods. 2 tohto rokovacieho poriadku sa uskutoční bezodkladne po zvolení dvoch národných členov, ktorí sú v ňom uvedení. Národní členovia zastupujúci dva určené členské štáty začnú vykonávať svoje funkcie ako členovia výkonnej rady po skončení mandátu dvoch zvolených národných členov, okrem prípadu, ak boli medzičasom zvolení za predsedu alebo podpredsedu, pričom v takomto prípade sa vymenuje národný člen nasledujúceho členského štátu na protokolárnom zozname EÚ.

Článok 17

Osobné údaje

Tento rokovací poriadok sa doplní osobitným poriadkom pre spracovanie a ochranu osobných údajov.

Článok 18

Zmena tohto rokovacieho poriadku

1. Kolégium môže tento rokovací poriadok zmeniť rovnakým postupom, aký sa použil na jeho prijatie, a to na návrh výkonnej rady alebo jednej tretiny členov kolégia.

2. Každá zmena tohto rokovacieho poriadku sa vykoná na základe dvojtretinovej väčšiny hlasov členov kolégia. Ak nemožno dosiahnuť dohodu dvojtretinovou väčšinou, rozhodnutie sa prijme jednoduchou väčšinou na nasledujúcom zasadnutí kolégia.

Článok 19

Uverejnenie a nadobudnutie účinnosti

Rokovací poriadok Eurojustu nadobúda účinnosť dňom jeho prijatia.

Rokovací poriadok sa uverejní v Úradnom vestníku Európskej únie.